Iya Villania

Si **Raelene Elaine "Iya" Villania-Arellano** (, ipinanganak noong Hunyo 29, 1986), ay isang mang-aawit, artista, modelo, mananayaw, at tagapagtanghal sa telebisyon mula sa Pilipinas. Nakilala siya nang husto bilang isang VJ sa himpilang pangmusika na Myx at bilang tagapagbalita ng bahaging tampok na "Chika Minute" sa *primetime newscast* (o pangunahing balita sa oras ng pinakamataas na panonood) ng GMA Network na *24 Oras*.

## Maagang yugto ng buhay 
Si Raelene Elaine Villania, ang bunso sa tatlong magkakapatid, ay ipinanganak noong Hunyo 29, 1986 sa Sydney, Australya. Nagsimula ang interes ni Villania sa musika noong bata pa siya, nang kumakanta ng karaoke ang kanyang ama. Dati rin siyang kasapi ng isang bandang naglilibot sa Australiya na tinatawag na Iron & Clay na tumatalakay sa mga isyu sa paaralan at simbahan tulad ng pagbu-*bully*, pagmamaneho nang lasing, at pagpapahalaga sa sarili.

Kalaunan ay lumipat siya sa Pilipinas at nag-aral sa mataas na paaralan sa Colegio San Agustin sa Makati, kung saan siya nagtapos noong 2004. Nag-aral naman siya sa kolehiyo sa Pamantasang De La Salle – Maynila na may kursong sikolohiya at nagtapos noong Disyembre 16, 2008.

## Karera 
Ang unang paglabas ni Villania sa telebisyon sa Pilipinas ay noong 2003 sa programang interaktibong ng IBC na *Game Channel*. Matapos siyang magkaroon ng tinatawag na "*cult*" (o kultong) na tagasunod, napansin siya ng pangkat pamamahala ng GMA Network at isinama sa dramang pang-hapon na *Walang Hanggan*. Gumanap din siya bilang si Sydney Torres sa ikatlo at ikaapat na season ng ikonikong seryeng pangkabataan na *Click*.

Noong 2004, lumipat siya sa ABS-CBN at ipinakilala bilang isa sa mga bagong VJ ng kanilang subsidiyaryo himpilang musika na Myx. Nanatili siya sa trabahong iyon sa loob ng sampung taon. Kalaunan ay regular din siyang lumabas sa *variety show* (o palabas na may iba't ibang pagtatanghal) na *ASAP*. Ang kaniyang unang tampok na pelikula ay ang drama na *A Beautiful Life* noong 2004 kasama ang mga batikang aktres na sina Gloria Romero, Dina Bonnevie, at Amy Austria. Sa parehong taon ay lumabas din si Villania sa kinikilalang pelikulang pangkasaysayan na *Aishite Imasu 1941: Mahal Kita*.

Kasama sa kaniyang mga gawain bilang *host* o tagapagtanghal sa ABS-CBN ang pagiging kapwang-tagapagtanghalo ng palabas sa tanghali na *Wowowee* mula nang magsimula ito noong Pebrero 2005 hanggang Hunyo 2006, ang dalawang *season* o yugto ng patimpalak sa pagsayaw na telebisyong realidad na *U Can Dance* noong 2006 at 2007, ang telebisyong realidad na *I Dare You* noong 2011, at ang dalawang taong panunungkulan niya sa palabas pang-umaga ng ABS-CBN na *Umagang Kay Ganda*. Naging tagapagtanghal din si Villania ng programang pamumuhay (o *lifestyle*) ng Studio 23 na *Us Girls* mula 2006 hanggang 2012. Noong 2008, inilabas niya ang kanyang unang album na *Finally!* sa ilalim ng Viva Records.

Matapos pumirma ng kontratang ehekutibo sa GMA Network noong Oktubre 2014, naging bahagi si Villania ng *variety show* na *Sunday All Stars* (2013–2015). Ito ang nagmarka ng kanyang pagbabalik sa GMA Network matapos ang isang dekada sa ABS-CBN. Noong Hunyo 2015, sumali siya sa programang pambalita na *24 Oras* bilang tagapagbalita ng bahaging "Chika Minute", kapalit ni Pia Guanio. Napili si Iya mula sa grupo ng 15 katao; nakipag-ugnayan pa siya kay Guanio upang makuha ang papel na iyon habang nag-a-awdisyon. Noong una ay nagkaroon siya ng pagdududa sa kaniyang kakayahan sa wikang Tagalog, kaya naghanda siya para sa papel sa pamamagitan ng pagbabasa ng mga tabloyd upang matuto ng mas maraming salitang Filipino. Dati rin siyang nagsilbing bisitang tagapagbalita ng naturang bahagi upang pansamantalang palitan si Guanio bago ito tuluyang umalis.

## Personal na buhay 
Noong 2004, nagkaroon ng romantikong relasyon si Villania kay Drew Arellano na isa rin na artista at *host*. Ikinasal sila sa Nasugbu, Batangas noong Enero 2014. Mayroon silang limang anak.

Si Villania ay isang tagapagtaguyod ng pag-iwas sa pakikipagtalik bago ang kasal. Inihayag niya na hindi siya nakipagtalik bago niya pinakasalan si Arellano, na sinuportahan din ang kaniyang desisyon. Bagaman hindi niya kinakailangang kondenahin ang mga babaeng nakipagtalik na, sinabi niya na ang pagiging birhen ay "isang bagay na maaaring ipagmalaki ng isang babae". Lumaki siya sa loob ng Simbahang Sabadista o  Simbahan ng Adbentista ng Ikapitong Araw, subalit naging isang aktibong Kristiyanong Ebangheliko.

Noong Enero 2022, nagpositibo sa COVID-19 si Villania kasama si Arellano at ang kanilang tatlong anak.

## Kulturang popular 
Hindi sinasadyang napasikat ni Villania ang isang karaniwang salitang balbal na pagbati sa Filipino na "haller/heller" bilang kapalit ng "*hello*". Iniuugnay ito sa kaniyang natatangi at noon ay hindi pa pamilyar na puntong Australiyano sa mga unang taon ng kaniyang karera sa showbis. Sa kaniyang programang *Game Channel*, napagkamalan ng mga manonood na Filipino na ang kaniyang pambungad na pagbati ay parang sinasabi niyang "Heller!".

## Diskograpiya 
* *Finally!* (2008)

## Pilmograpiya 
### Pelikula 
### Telebisyon 
## Mga pananda 
## Mga sanggunian 
Kategorya:Ipinanganak noong 1986
Kategorya:Mga Pilipino
Kategorya:Mga tagapagbalita mula sa GMA News and Public Affairs
Kategorya:Mga tagapagbalita mula sa Pilipinas
Kategorya:Mga artista mula sa Pilipinas